Branddood bly 'n raaisel | Netwerk24
Branddood bly 'n raaisel
'n Jaar en 'n half ná die branddood van Sunita en Jacques van Dyk bly die saak steeds 'n raaisel.
Die egpaar se lyke is in die vroeë oggendure van 10 Mei in hul huis op die plaas Oakdene gevind ná 'n huisbrand. Sunita was in die bad en Jacques is langs die bad gevind. Hul hond Skollie is ook by hulle gevind.
Die tonge het behoorlik hierna begin klap met bewerings uit vele oorde dat Sunita in 'n verhouding gewikkel was met 'n kollega by 'n bekende Paarlse laerskool.
Dit het ook aan die lig gekom enkele ure ná die brand het die kollega se vrou op die toneel aangekom en onder polisiebegeleiding goedere uit die verbrande woning verwyder.
Ook hierna is selfoonboodskappe uitgelek tussen Sunita en die kollega se vrou wat 'n baie noue vriendskap getoon het.
Die saak het skielik gedraai toe 'n lykskouing getoon het dat Sunita nekbeserings opgedoen het. Maar dit is steeds onduidelik wat dié besering veroorsaak het.
Die omstandighede rakende die brand bly onverklaarbaar en Wellington-polisiewoordvoerder, kapt. Basil Seekoei, sê daar is geen nuwe inligting beskikbaar nie.
Hy het bygevoeg die dossier is aan die nasionale vervolgingsgesag (NVG) oorhandig vir besluitneming.